Shiasa maa aka aippirua kashi sünain ipoolüin Elisabet,
aluwataanüshi chi aapieekai Gabriel nütüma Maleiwa sünainmüin wane majayülü kepiasü suluꞌu wane pueulo kanüliasü Nazaret suluꞌu tü mmakat Galilea.
Otta sünülia tü majayütkat,
María.
Nnojoyülia shia nünainpünaain wayuu toolo.
Achuntuushiirü shia nütüma wane wayuu José anüliai süpüla nuꞌwayuuse.
Otta José,
nuuꞌuliwoꞌu David chi sülaülakai mma paala sümaiwa.
Nüntakalaka joo chi aapieekai sünainmüin María sünain nümüin sümüin:
—¿Jamayaa pia?
Eeshi chi Maleiwakai pümaa süka kojutüin maꞌi pia nütüma.
“¿Jamaluꞌut cheje nünüiki tamüin makalaka jooluꞌu nüsaküin taya?”,
majataasü saaꞌin María süka sainkuuin saaꞌin sütüma tü nümakat chi aapieekai sümüin.
Ayatshi chi aapieekai aashajaain sümüin:
—María,
Nnojo mmolüin pia neema Maleiwa,
süka nüneeküin pia süpüla wane kasa anasü.
Ipooleerü joo pia.
Jemeyuleerü pia nümaa wane joꞌuu toolo je piꞌitaajeerü nünülia chi joꞌuukai Jesúsüin.
Kojutshaateechi chi joꞌuukai nütüma chi Maleiwa Miyoꞌushikai maꞌi sümaa:
“Pia Tachonka”,
nümeechin nümüin.
Aneekuushi chi joꞌuukai nütüma Maleiwa süpüla nuluwataainjatüin tü wayuu judíokalüirua,
tü nuuꞌuliwoꞌukalüirua Jacob,
maa aka nuluwataapüꞌüin paala sümaiwa chi putuushikai David.
Müichia nnojolin ooꞌulaain suulia aluwatawaa —nümakalaka chi aapieekai sümüin María.
Otta sünüiki María nümüin:
—¿Jamakuaippatkai taya kachoinjatüin sünain nnojolüin nünainpünaain taya wayuu toolo?
—sümakalaka.
Asouktüshi joo chi aapieekai:
—Chi Maleiwa Miyoꞌushikai maꞌi,
nuluwataainjachi chi Naaꞌinkai pünainmüin.
Niꞌitaweetkalaka pümüin kachonwaa,
süpüla “Pia Tachon Maainjalasaikai”,
süpüla nümünüinjachin chi joꞌuukai nütüma Maleiwa.
Soto paaꞌin sünain nnojolüin kasain isain nüchiki Maleiwa.
Je wane kasaya:
tü püüꞌitkat Elisabet,
tü maratkat paala,
aippiruairü kashi sünain ipoolüin shia.
Mayaasüje laülaain,
kachonsü.
Shiimüin sünain nnojolüin kasain isain nüchiki Maleiwa —nümakalaka chi aapieekai sümüin María.
Sümakalaka joo María niꞌipajee:
—Anuuitpaja joo taya nümüin Maleiwa.
Anashi müleka naaꞌinrüle taka tü püküjakat achiki tamüin.
Shiasa süchikijee tia,
oꞌunüshi chi aapieekai sümaꞌanajee.